<classify> NCHI wanachama wa Jumuiya ya Afrika Mashariki EAC zimepanga kuwa na uwiano wa mfumo wa elimu ndani ya ukanda huo ili ukidhi mahitaji ya kielimu kwa nchi zote zinazounda jumuiya hiyo.Hayo yamesemwa na Naibu Katibu Mkuu wa Jumuiya hiyo anayeshughulikia Mipango na Miundombinu, Steven Mlote mwishoni mwa wiki mjini Arusha wakati akikabidhi bendera kwa timu ya watoto 48 kutoka Kituo cha Michezo cha Upendo iliyokwenda Nairobi, Kenya kushiriki michuano maalumu ya soka.Alisema uwiano huo katika elimu kwa nchi zote wanachama utasaidia kuipa elimu hadhi na ubora kwa nchi zote za Afrika Mashariki ambapo sasa watazalishwa wataalamu wa uhakika ambao watakuwa na ushindani katika soko la ajira.Aidha, Mlote amesifu juhudi zinazofanywa na taasisi ya Upendo za kuwapeleka watoto katika mashindano ya kimataifa.Kuwachukua watoto kutoka katika nchi tofauti kushiriki katika mashindano yanayowatambua kama wamoja ni kama nyenzo ya umoja na ushirikiano miongoni mwa watoto wa Jumuiya ya Afrika Mashariki ambao ndio wafaidika wakubwa wa baadaye wa jumuiya hiyo, amesema Mlote.Mkurugenzi wa Kituo cha Michezo cha Upendo, Isabella Daniel amesema kituo hicho kinawakusanya watoto wenye vipaji na kuwatafutia njia ya kuwaendeleza hadi katika utu uzima wao.  <topic>: KITAIFA 